Správa o vykonanom audite všeobecne  záväzných právnych predpisov v pôsobnosti Ministerstva dopravy, pôšt a telekomunikácií 
Slovenskej republiky

I. Úvod
		
	Vláda Slovenskej republiky uložila ministrovi dopravy, pôšt a telekomunikácií  SR v bode D.1 uznesenia vlády Slovenskej republiky č. 165 z 28. februára 2007 k správe o analýze vývoja a súčasného stavu verejnej správy  a návrhu opatrení úlohu vykonať v termíne  do 31. decembra 2007 audit  všeobecne záväzných právnych predpisov podľa tabuľky č. 1 a tabuľky č. 1a prílohy k materiálu tak, aby došlo k zjednoteniu a ku skvalitneniu výkonu štátnej správy vo vzťahu k fyzickým osobám a právnickým osobám.

		Na základe tejto úlohy Ministerstvo dopravy, pôšt a telekomunikácií SR vykonalo audit všeobecne záväzných právnych predpisov uvedených v prílohách správy o analýze vývoja a súčasného stavu verejnej správy a návrhu opatrení, ako aj audit ďalších právnych prepisov v pôsobnosti Ministerstva dopravy, pôšt a telekomunikácií SR v nadväznosti na zrušenie krajských úradov a na skvalitnenie výkonu štátnej správy vo vzťahu k fyzickým osobám a právnickým osobám. 

	Predložením správy o vykonanom audite sa plní úloha vyplývajúca pre ministra dopravy, pôšt a telekomunikácií SR z bodu B.2 uznesenia vlády SR č. 330 z 21. mája 2008,  podľa  ktorej má byť v termíne do 31. decembra 2008 na rokovanie vlády SR predložená správa o vykonanom audite  na základe úlohy D. 1 uznesenia vlády SR č. 165/2007. 

II. Výsledky auditu  všeobecne záväzných právnych predpisov v pôsobnosti Ministerstva dopravy, pôšt a telekomunikácií Slovenskej republiky uvedených v tabuľkách č. 1 a 1a prílohy k správe o analýze vývoja a súčasného stavu verejnej správy a návrhu opatrení

Audit všeobecne záväzných právnych predpisov a organizačných aktov riadenia úsekov verejnej správy bol zameraný predovšetkým na ich efektívnosť, opodstatnenosť, aktuálnosť, zjednodušenie a skvalitnenie jednotlivých úsekov štátnej správy a možnosti redukcie úkonov súvisiacich s uskutočňovaním výkonu štátnej správy. 
V rámci auditu bolo posúdených 31 zákonov, 108 nariadení vlády a 11 vykonávacích právnych predpisov.
 V nasledujúcej časti je uvedený prehľad všeobecne záväzných právnych predpisov, ktorých gestorom je Ministerstvo dopravy, pôšt a telekomunikácií SR a u ktorých sa predpokladá novelizácia alebo zrušenie. 

1. Zákon č. 135/1961 Zb. o pozemných komunikáciách (cestný zákon) v znení neskorších predpisov

Ide o základný právny predpis v oblasti cestného hospodárstva, ktorý upravuje výstavbu, užívanie a ochranu ciest, práva a povinnosti vlastníkov a správcov ciest a ich užívateľov, ako aj pôsobnosť orgánov štátnej správy, samosprávnych krajov, obcí a orgánov štátneho odborného dozoru vo veciach ciest, vyjadruje podrobnejšie vzťah k okoliu a iným odvetviam hospodárstva.

K cestnému zákonu boli dosiaľ vydané dve vykonávacie vyhlášky, z ktorých je v súčasnosti platná vyhláška Federálneho ministerstva dopravy č.35/1984 Zb., ktorou sa vykonáva zákon o pozemných komunikáciách (cestný zákon)  s účinnosťou od 1. júla 1984. Táto vyhláška bližšie upravuje niektoré ustanovenia cestného zákona, ako napr. povinnosti cestných správnych orgánov, orgánov štátneho odborného dozoru a ich oprávnenie, rozdelenie ciest podľa dopravného významu na cesty I., II. a III. triedy, sieť miestnych komunikácií, bližšie vymedzuje cestný pozemok diaľnic, ciest a miestnych komunikácií, ako aj súčasti diaľnic, ciest a miestnych komunikácií, stanovuje podmienky, postupy  a náležitosti pre úplné alebo čiastočné uzavretie ciest, ako aj pre zvláštne užívania diaľnic, ciest a miestnych komunikácií na základe povolenia, upravuje podmienky pre zriadenie úrovňového kríženia cesty a miestnej komunikácie s dráhou  a pod.

Súčasný cestný zákon bol viackrát novelizovaný, čím  sa výrazným spôsobom sťažila jeho prehľadnosť, zrozumiteľnosť a aplikácia v praxi. Závažným problémom v súčasnosti je aj skutočnosť, že vykonávacia vyhláška č. 35/1984 Zb., ktorou sa vykonáva zákon o pozemných komunikáciách (cestný zákon), doposiaľ nebola novelizovaná na rozdiel od cestného zákona, a tým neodráža dostatočným spôsobom zmeny jednotlivých ustanovení cestného zákona.

Platný cestný zákon je vývojovo prekonaný a v súčasnosti len s ťažkosťami zodpovedá novým požiadavkám, úlohám a výzvam cestného hospodárstva. Je s veľkými problémami aplikovateľný v praxi, a to najmä z dôvodu výrazných celospoločenských zmien, transformácie a štrukturálnych zmien v oblasti cestného hospodárstva a zmien vlastníckych pomerov k veci (prechod ciest II. a III. triedy z vlastníctva štátu do vlastníctva vyšších územných celkov podľa zákona č. 416/2001 Z. z. o prechode niektorých pôsobností z orgánov štátnej správy na obce a vyššie územné celky v znení neskorších predpisov, a taktiež prechod diaľnic, ciest pre motorové vozidlá (rýchlostných ciest) a ciest do vlastníctva Národnej diaľničnej spoločnosti, a. s. podľa zákona č. 639/2004 Z. z. o Národnej diaľničnej spoločnosti a o zmene a doplnení zákona č. 135/1961 Zb. o pozemných komunikáciách (cestný zákon) v znení neskorších predpisov .

Na rokovanie vlády SR bol predložený legislatívny zámer cestného zákona. Vláda SR  legislatívny zámer prerokovala na svojom zasadnutí dňa 12. 11. 2008. Svojím uznesením č. 811 uložila ministrovi dopravy, pôšt a telekomunikácií predložiť do 31. 12. 2009 návrh  cestného zákona na rokovanie vlády. Nový cestný zákon musí umožniť, resp. vytvoriť podmienky pre realizáciu zámerov Zásad štátnej dopravnej politiky SR a s nimi súvisiacimi uzneseniami vlády SR, zabezpečiť prevádzkovú výkonnosť a všestrannú spôsobilosť cestnej infraštruktúry pre užívateľov a efektívny  rozvoj ciest pri súčasnom zlepšovaní podmienok bezpečnosti cestnej premávky.

	Nový cestný zákon má poskytnúť normatívno-právnu oporu pre pracovníkov cestných správnych orgánov, štátneho odborného dozoru, vlastníkov a správcov ciest pri ochrane ciest pred neprimeraným užívaním a rušivými vplyvmi z prevádzky a z okolia ciest.

	Zároveň treba v novom cestnom zákone upraviť práva a povinnosti užívateľov ciest, vlastníkov a užívateľov nehnuteľností, ktoré susedia s cestami a vlastníkmi a správcami všetkých zariadení a vedení, ktoré sa dostávajú do styku s cestami a ich ochrannými pásmami.

Ďalším z cieľov je zosúladiť možnosti vyplývajúce zo zabezpečovania funkčnosti a rozvoja cestného hospodárstva s aktuálnymi environmentálnymi podmienkami v súlade s celoštátnymi koncepciami a  optimalizáciou riešenia ciest.
 
Nový cestný zákon musí riešiť otázky, ktoré v súčasnom cestnom zákone nie sú dostatočne  prispôsobené uskutočneným spoločenským zmenám a spôsobujú problémy pri jeho praktickom uplatňovaní, najmä:
-	povinnosť vlastníka cesty strpieť vstup zamestnancov organizácie zriadenej štátom  na výkon činností pre štát (s podrobnosťami uvedenými v cestnom zákone),
-	opravy a údržbu ciest vo vzťahu k zodpovednosti  vlastníka  cesty vrátane plnenia úloh v období krízovej situácie,
-	zvýšenie bezpečnosti ciest.

Základným cieľom je vytvorenie nového moderného cestného zákona, ktorý by spĺňal požiadavky aproximácie európskeho práva do právneho poriadku Slovenskej republiky v súvislosti s členstvom Slovenskej republiky v Európskej únii. Pripraviť nový zákon s ohľadom na všeobecné celospoločenské zmeny, zmeny vlastníckych vzťahov (ciest II. a III. triedy,  diaľnic, ciest pre motorové vozidlá a ciest), vymedzené práva a povinnosti vlastníkov, správcov a užívateľov ciest, zmeny právneho poriadku SR za obdobie od nadobudnutia účinnosti cestného zákona. 

Dôvody na vypracovanie nového cestného zákona vyplývajú taktiež z analýzy praktického uplatňovania súčasného cestného zákona v kontexte súvisiacich právnych predpisov, z ktorej vyplynuli viaceré okruhy problémov. Pre ich  odstránenie je potrebné:
a)	znovu definovať, zosúladiť a doplniť terminológiu súvisiacu s platným cestným zákonom, technickými normami a technickými predpismi, 
b)	znovu definovať a rozdeliť  cesty vzhľadom na zásadné zmeny vlastníckych práv k cestám, 
c)	spresniť a doplniť pôsobnosť orgánov štátnej správy, 
d)	novoupraviť a spresniť práva a povinnosti  územnej samosprávy, vlastníkov a správcov ciest, ich vzájomné vzťahy a súčinnosť, zodpovednosť voči užívateľom, s dôrazom na jednotnú cestnú sieť a na garanciu a úlohy ministerstva,
e)	riešiť a zabezpečiť účinnosť ochrany cestného majetku,
f)	novoupraviť výkon štátneho odborného dozoru nad cestami,
g)	prehodnotiť a upraviť sankčnú časť zákona,
h)	vymedziť proces investorskej prípravy stavieb ciest ako líniových stavieb, súvisiace povinnosti a schvaľovanie,
i)	upraviť a doplniť povinnosti správcov inžinierskych sietí a iných správcov k vlastníkom a správcom ciest,
j)	upraviť problematiku zdrojov, financovania, spolufinancovania a povinnosti spolufinancovania výstavby ciest z verejno–súkromných zdrojov (Public Private Partnership PPP), 
k)	definovať a riešiť spoplatnenie ciest, 
l)	prehodnotiť všeobecné užívanie ciest a zvláštne  užívanie ciest,
m)	určiť podmienky na zriaďovanie a  povoľovanie reklamných, informačných a propagačných zariadení v ochrannom pásme  ciest,
n)	zapracovať otázku práva vstupov na susedné pozemky a cesty iných vlastníkov,
o)	upraviť a definovať spôsob a povinnosti vykonávania opráv a údržby ciest vzhľadom na zmeny vlastníckych pomerov, dosiahnutia trvalo udržateľného rozvoja a zamedzenia degradácie ciest,
p)	upraviť a definovať povinnosti správcov ciest a súčinnosť orgánov štátnej správy počas zimnej služby, 
q)	dôkladnejšie riešiť problematiku odstraňovania prekážok cestnej premávky z ciest ako aj z ich ochranného pásma (práva, povinnosti, zodpovednosť, spôsob...),
r)	vymedziť bezpečnostný audit v súvislosti s prípravou a výstavbou ciest,
s)	riešiť odlišnosti pri povoľovaní ciest od pozemnostavebných objektov, 
t)	riešiť problémy, ktoré vznikajú obciam pri realizácii  preneseného výkonu štátnej správy na úseku  účelových komunikácií a miestnych komunikácií,
u)	riešiť zavádzanie prvkov infraštruktúry podporujúcich inteligentné dopravné systémy a bezpečnosť cestnej premávky. 

2.	Zákon NR SR č. 168/1996 Z. z. o cestnej doprave  v znení neskorších predpisov

Zákon upravuje podmienky podnikania v cestnej doprave a pôsobnosť orgánov štátnej správy, samosprávnych krajov a obcí v cestnej doprave. Podľa tohto zákona sa povoľuje podnikanie v pravidelnej autobusovej doprave, v medzinárodnej nepravidelnej autobusovej doprave, v medzinárodnej nákladnej cestnej doprave a v medzinárodnej taxislužbe. Podnikanie v ostatnej cestnej doprave je živnosťou podľa osobitného predpisu.. Zákon upravuje povinnosti dopravcov pri vykonávaní cestnej dopravy, cestujúcich a iných zúčastnených osôb. Zákon ďalej upravuje vykonávanie odborného dozoru. Odborným dozorom sa zisťuje, či dopravca a pri prepravách nebezpečných vecí aj odosielateľ alebo príjemca dodržiava povinnosti podľa tohto zákona, podľa medzinárodných dohôd a osobitných predpisov, ktoré sa týkajú vykonávania cestnej dopravy, technickej základne alebo osádky vozidla. Okrem toho zákon upravuje sankcie za jeho porušenie. K zákonu boli vydané tri vykonávacie predpisy.

Samotný zákon a vykonávacie predpisy boli viackrát novelizované v súvislosti s aproximáciou práva s právom Európskej únie. Práva a povinnosti fyzických osôb a právnických osôb vychádzajú zo smerníc a nariadení Európskeho parlamentu a Rady.

Ministerstvo pripravuje ďalšiu novelizáciu zákona, pretože Európsky parlament a Rada dňa 23. októbra 2007 prijali nariadenie  (ES) č. 1370/2007 o službách vo verejnom záujme v železničnej a cestnej osobnej doprave, ktorým sa zrušujú nariadenia Rady (EHS) č. 1191/69 a (EHS) č. 1107/70. Okrem toho je potrebné prevziať do vnútroštátneho právneho poriadku smernicu č. 2008/68/ES o vnútrozemskej preprave nebezpečného tovaru s osobitným zreteľom na prepravu po ceste.
 
	V súčasnom období je v Európskom parlamente v druhom čítaní tzv. cestný balíček. Rada ministrov dopravy EÚ k nemu už dosiahla politickú dohodu v júni tohto roku. Ide o 

a) nariadenie Európskeho parlamentu a Rady ustanovujúce spoločné pravidlá týkajúce sa podmienok, ktoré sa majú splniť na vykonávanie povolania prevádzkovateľa cestnej dopravy;
b) nariadenie Európskeho parlamentu a Rady o prístupe na trh cestnej prepravy tovaru vo vnútri Spoločenstva alebo z územia členského štátu na územie alebo z územia členského štátu alebo tranzitujúcej jeden alebo viac členských štátov (prepracovanie);
c) nariadenie Európskeho parlamentu a Rady o spoločných pravidlách pre medzinárodnú prepravu cestujúcich autokarmi a autobusmi (prepracovanie).
	Vzhľadom na rozsah predpokladaných zmien sa predpokladá, že po prijatí týchto nariadení bude potrebné pripraviť a prijať nový zákon o cestnej doprave a nové vykonávacie predpisy.

3.	Zákon č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov 

Zákon upravuje podmienky prevádzky cestných vozidiel a zvláštnych vozidiel v premávke na pozemných komunikáciách: 
a) podmienky konštrukcie a schvaľovanie cestných vozidiel a zvláštnych vozidiel, systémov, komponentov alebo samostatných technických jednotiek vrátane overovania cestných vozidiel a zvláštnych vozidiel na účely ich schvaľovania, 
„b) práva a povinnosti osôb, ktoré vyrábajú, dovážajú a uvádzajú na trh cestné vozidlá a zvláštne vozidlá, ich systémy, komponenty alebo samostatné technické jednotky, 
c) povinnosti prevádzkovateľov cestných vozidiel a zvláštnych vozidiel, 
d) vyradenie cestných vozidiel a zvláštnych vozidiel z premávky na pozemných komunikáciách, 
e) poverovanie osôb výkonom technických služieb, 
f) technické kontroly cestných vozidiel a zvláštnych vozidiel, práva a povinnosti osôb, ktoré prevádzkujú stanice technickej kontroly, 
g) emisné kontroly cestných motorových vozidiel a zvláštnych motorových vozidiel, práva a povinnosti osôb, ktoré prevádzkujú pracoviská emisnej kontroly, 
h) kontroly originality cestných vozidiel a zvláštnych vozidiel, práva a povinnosti osôb, ktoré prevádzkujú pracoviská kontroly originality, 
i) montáže plynových zariadení, práva a povinnosti osôb, ktoré prevádzkujú pracoviská montáže plynových zariadení. 
Zákon upravuje pôsobnosť orgánov štátnej správy a zodpovednosť za porušenie povinností ustanovených týmto zákonom.

K zákonu  bolo potrebné vydať 108 nariadení vlády a štyri vykonávacie predpisy, ktoré sa v prevažnej miere týkajú podmienok konštrukcie a schvaľovanie cestných vozidiel, technických a emisných kontrol, ako aj kontrol originality cestných vozidiel a zvláštnych vozidiel. V súvislosti s uskutočňovaním výkonu štátnej správy na tomto úseku treba podotknúť, že ide o značne administratívne náročnú oblasť. Administratívna náročnosť má svoj pôvod v smerniciach a nariadeniach Európskeho parlamentu a Rady.

Zákon bol viackrát novelizovaný, naposledy zákonom č. 284/2008 Z. z.,  ktorým sa mení a dopĺňa zákon č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov a o zmene zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov. Tento zákon bol vypracovaný a prijatý v súlade s výkladovým oznámením Komisie 2007/C 68/04 z 24. 3. 2007 o postupoch registrácie motorových vozidiel s pôvodom v inom členskom štáte, ktorého vydaním  Európske spoločenstvá sledujú cieľ uľahčiť voľný pohyb vozidiel prihlásených do evidencie vozidiel v jednom členskom štáte pre premávku na pozemných komunikáciách v ostatných členských štátoch a opätovné uvedenie do prevádzky vozidiel, ktoré už boli predtým zaevidované v inom členskom štáte. Požiadavkou Európskych spoločenstiev bolo, aby sa v právnych predpisoch pri dovoze vozidla, ktoré bolo predtým zaevidované v inom členskom štáte, postupovalo rovnako ako pri zmene vlastníka vozidla, ktoré je prihlásené do evidencie vozidiel v prijímajúcom členskom štáte. Zákonom sa značne zjednodušil postup pri zmenách v evidencii vozidiel.
V súčasnosti sa pripravuje ďalšia rozsiahlejšia novelizácia zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov. Ide o úpravu zákona v súvislosti s aplikačnou praxou, ako aj s pripravovaným nariadením vlády, ktorým sa bude preberať smernica Európskeho parlamentu a Rady č. 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá. 

Do konca roku 2008 by mala byť tiež novelizovaná vyhláška Ministerstva dopravy, pôšt a telekomunikácií Slovenskej republiky  č. 48/2008 Z. z., ktorou sa mení a dopĺňa vyhláška Ministerstva dopravy, pôšt a telekomunikácií Slovenskej republiky č. 578/2006 Z. z., ktorou sa ustanovujú podrobnosti o niektorých ustanoveniach zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov v znení vyhlášky č. 482/2007 Z. z. . 

4.	Zákon č. 93/2005 Z. z. o autoškolách a o zmene a doplnení niektorých zákonov v znení neskorších predpisov

Zákon upravuje podmienky prevádzkovania autoškôl, udeľovanie a odnímanie oprávnenia vykonávať v autoškolách výučbu a výcvik, doškoľovacie kurzy inštruktorov autoškôl a pôsobnosť orgánov verejnej správy.  Vyhláška Ministerstva dopravy, pôšt a telekomunikácií Slovenskej republiky č. 349/2005 Z. z., ktorou sa vykonáva zákon č. 93/2005 Z. z. o autoškolách a o zmene a doplnení niektorých zákonov ustanovuje podrobnosti o požiadavkách na technickú základňu autoškôl a overovaní ich spôsobilosti a o označovaní výcvikových vozidiel, minimálne požiadavky na trvanie, štruktúru a obsah jednotlivých kurzov,  podrobnosti o inštruktorských skúškach a o skúškach na predĺženie platnosti inštruktorských preukazov, podrobnosti o vedení dokumentácie o jednotlivých kurzoch a vzory jednotlivých dokumentov a osvedčení o úspešnom ukončení kurzov,  vzor inštruktorského preukazu, evidenčnej karty inštruktora autoškoly.

V záujme odstránenia nedostatku kvalifikovaných vodičov treba vytvoriť systém výchovy a ďalšieho vzdelávania určitých vodičov cestných vozidiel nákladnej a osobnej dopravy, na ktorom sa majú okrem autoškôl podieľať aj stredné odborné učilištia, stredné odborné školy, zväzy dopravcov, importéri nových nákladných vozidiel a autobusov a pod.  Z tohto dôvodu sa navrhuje v rámci pripravovanej novelizácie zákona zmeniť aj niektoré ustanovenia zákona č. 93/2005 Z. z. o autoškolách a o zmene a doplnení niektorých zákonov v znení neskorších predpisov a zákon č. 280/2006 Z. z. o povinnej základnej kvalifikácii a pravidelnom výcviku niektorých vodičov v znení zákona č. 653/2007 Z. z.. Okrem toho bude potrebné vykonať ďalšie zmeny v zákone v súvislosti s implementáciou smernice Európskeho parlamentu a Rady 2006/123/ES z 12. decembra 2006  o službách na vnútornom trhu. V prvom rade musia byť prehodnotené podmienky podnikania v oblasti autoškôl, či nie sú diskriminačné, opodstatnené závažným dôvodom týkajúcim sa verejného záujmu a nie prísnejšie než je potrebné.

5.	 Zákon č. 280/2006 Z. z. o povinnej základnej kvalifikácii a pravidelnom výcviku    niektorých vodičov v znení zákona č. 653/2007 Z. z.

Zákon upravuje získavanie povinnej základnej kvalifikácie vodičov a pravidelný výcvik vodičov. Zákon prebral smernicu Európskeho parlamentu a Rady 2003/59/ES z 15. júla 2003 o základnej kvalifikácii a pravidelnom výcviku vodičov určitých cestných vozidiel nákladnej a osobnej dopravy. Povinnosť podrobiť sa systému základnej kvalifikácie a systému pravidelného výcviku podľa tohto zákona sa vzťahuje na vodičov nákladnej dopravy, na ktorých vedenie sa vyžaduje vodičské oprávnenie skupín C, C+E alebo C1+E, alebo podskupiny C1 alebo vodičské oprávnenie uznané ako rovnocenné a osobnej dopravy, na ktorých vedenie sa vyžaduje vodičské oprávnenie skupín D, D+E alebo D1+E, alebo podskupiny D1. 

V súčasnom období sa zákon novelizuje. Hlavný dôvod spočíva v tom, že je potrebné naďalej pokračovať v procese harmonizácie vnútroštátnych právnych predpisov s právom Európskej únie. Uznesenie vlády SR č. 294/2007 uložilo zabezpečiť prebratie smernice Rady 2006/103/ES z 20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti dopravnej politiky. Návrh zákona v porovnaní s doterajšou právnou úpravou preto najmä:
-	novo ustanovuje podmienky, ktoré musí splniť fyzická osoba alebo právnická osoba, ak požaduje registráciu ako školiace stredisko na vykonávanie kurzov základnej kvalifikácie a pravidelného výcviku vodičov,
-	ustanovuje požiadavky na vzdelanie lektorov, ktorých prostredníctvom školiace stredisko zabezpečí vykonávanie kurzov základnej kvalifikácie a pravidelného výcviku,
-	ustanovuje technické požiadavky na špeciálne autocvičisko, na ktorom by sa mali uskutočňovať praktické jazdy v rámci pravidelného výcviku vodičov,
-	ustanovuje podmienky na vykonávanie skúšky po skončení kurzov základnej kvalifikácie,
-	novo upravuje jednotný vzor kvalifikačnej karty vodiča.

6.	Zákon č. 534/2003  Z. z. o organizácii štátnej správy na úseku cestnej dopravy a pozemných komunikácií a o zmene a doplnení niektorých zákonov

Zákon upravuje zriadenie a postavenie orgánov štátnej správy a pôsobnosť územnej samosprávy na úseku cestnej dopravy a pozemných komunikácií. Pôsobnosť ministerstva dopravy, pôšt a telekomunikácií, krajských úradov cestnej dopravy a pozemných komunikácií a obvodných úradov cestnej dopravy a pozemných komunikácií vyplýva zo zákonov a ďalších všeobecne záväzných predpisov, ktoré podliehali auditu. V prípade, že budú schválené relevantné materiály,  týkajúce sa reformy verejnej správy vládou a príslušnými ústavnými orgánmi, zákon bude zrušený. Pôsobnosť ministerstva dopravy, pôšt a telekomunikácií, krajských úradov cestnej dopravy a pozemných komunikácií a obvodných úradov cestnej dopravy a pozemných komunikácií by musela byť v prípade ich zrušenia prenesená na iné orgány verejnej správy.

III. Výsledky auditu  ďalších všeobecne záväzných právnych predpisov, ktoré nie sú v gestorstve Ministerstva dopravy, pôšt a telekomunikácií Slovenskej republiky z dôvodu zrušenia krajských úradov a skvalitnenia výkonu  štátnej  správy  vo vzťahu k fyzickým osobám a právnickým osobám
	Audity zákonov, ktoré nie sú v gescii Ministerstva dopravy, pôšt a telekomunikácií SR, napr. zákona č. 319/2002 Z. z. o obrane SR v znení neskorších predpisov, zákon č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov, zákona č. 414/2002 Z. z. o hospodárskej mobilizácii a o zmene zákona NR SR č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov, boli vykonané príslušnými gestormi. Ministerstvo dopravy, pôšt a telekomunikácií SR sa priebežne zúčastňuje vypracúvania noviel týchto zákonov v rámci medzirezortných pracovných skupín. 
       Ministerstvo dopravy, pôšt a telekomunikácií SR sa tiež podieľalo na príprave a posudzovaní koncepčného  materiálu „Zámer výstavby a ďalšieho rozvoja bezpečnostného systému Slovenskej republiky do roku 2010“, ktorý dňa 9. júla 2008 prerokovala a schválila vláda SR. V rámci uvedeného materiálu bola vykonaná analýza súčasného stavu legislatívy v oblasti bezpečnosti štátu a bolo navrhnuté vykonať právnu úpravu s dôrazom na vypracovanie „zákona o činnosti krízového manažmentu“, novelizáciu platných zákonov  v oblasti bezpečnosti (najmä ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov) a tiež vypracovanie, respektíve novelizovanie zákonov, smerníc a koncepcií ako napríklad:
-	zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov, 
-	zákon č. 414/2002 Z. z. o hospodárskej mobilizácii a o zmene zákona Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov, 
-	zákon č. 319/2002 Z. z. o obrane Slovenskej republiky v znení neskorších predpisov,
-	zákon č. 321/2002 Z. z. o ozbrojených silách Slovenskej republiky v znení neskorších predpisov, smernica pre civilné núdzové plánovanie v Slovenskej republike, koncepcia informačného, komunikačného a vyhodnocovacieho systému krízového manažmentu, koncepcia vnútornej bezpečnosti Slovenskej republiky, koncepcia rozvoja obranného systému Slovenskej republiky a podobne. 

     Na príprave a pripomienkovaní uvedených zákonov ale aj smerníc a koncepcií bude úzko spolupracovať Ministerstvo dopravy, pôšt a telekomunikácií Slovenskej republiky  tak, ako to vyplýva aj z uznesenia vlády SR č. 478 z 9. júla 2008  k uvedenému „Zámeru výstavby a ďalšieho rozvoja bezpečnostného systému Slovenskej republiky do roku 2010“ – a to v priebehu rokov 2008 – 2010. 

Záver
Uskutočneným auditom sa zhodnotila aktuálnosť, efektívnosť a opodstatnenosť všeobecne záväzných právnych predpisov a organizačných aktov riadenia na úsekoch štátnej správy patriacich do pôsobnosti Ministerstva dopravy, pôšt a telekomunikácií SR. Všetky zákony, nariadenia vlády a ďalšie všeobecne záväzné právne predpisy sú opodstatnené. Povinnosti fyzických osôb a právnických osôb vyplývajú spravidla z príslušných smerníc a nariadení Európskeho parlamentu a Rady, ktoré bolo nutné v rámci aproximácie práva prevziať do vnútroštátneho právneho poriadku. Tieto smernice a nariadenia sa v záujme prispôsobovaniu sa vedeckému pokroku a zjednocovaniu podmienok podnikania v doprave neustále menia. Z toho vyplýva aj povinnosť priebežne novelizovať zákony, nariadenia vlády a ďalšie všeobecne záväzné právne predpisy.
	Schválené novelizácie všeobecne záväzných právnych predpisov boli vypracované podľa záverov auditu, čím sa dosiahol sledovaný cieľ zjednodušiť a skvalitniť výkon štátnej správy v pôsobnosti Ministerstva dopravy, pôšt a telekomunikácií Slovenskej republiky v súlade s Programovým vyhlásením vlády Slovenskej republiky. 
Na základe vykonaného auditu v rezorte ministerstva dopravy, pôšt a telekomunikácií možno konštatovať, že v najbližších troch rokoch sa predpokladá zrušenie dvoch zákonov, piatich vykonávacích vyhlášok, príprava dvoch nových zákonov a piatich nových vykonávacích vyhlášok. Pritom sa budú o. i. zohľadňovať aj otázky zjednodušenia administratívnej náročnosti vo vzťahu občanov k orgánom miestnej štátnej správy, resp. ministerstvu.
Je možné tiež konštatovať, že niektoré z úloh sú už realizované tým, že boli vypracované novely zákonov, ktoré boli predložené na medzirezortné pripomienkové konanie, napr. zákon č. 280/2006 Z. z. o povinnej základnej kvalifikácii a pravidelnom výcviku niektorých vodičov v znení zákona č. 653/2007 Z. z. , zákon č. 93/2005 Z. z. o autoškolách a o zmene a doplnení niektorých zákonov v znení neskorších predpisov a zákon č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov. Okrem toho v priebehu roku 2007 a 2008 bolo znovelizovaných 58 nariadení vlády, ktoré sa týkajú podmienok konštrukcie a schvaľovanie cestných vozidiel a zvláštnych vozidiel. 
 Ďalšie predpokladané novelizácie právnych predpisov budú spracované a predložené v nadväznosti na schválenie relevantných materiálov týkajúcich sa reformy verejnej správy vládou a príslušnými ústavnými orgánmi. Pri zdokonaľovaní právneho rámca pre činnosť orgánov verejnej moci na úseku dopravy sa budú zohľadňovať aj otázky zjednodušenia administratívnej náročnosti vo vzťahu k občanom.